VENDIM

Nr. 352, datë 28.12.2022

MBI NJË NDRYSHIM NË VENDIMIN E BORDIT TË ERE-s NR. 187, DATË 10.11.2017, “PËR LICENCIMIN E SHOQËRISË ‘ALBGAZ’ SHA NË AKTIVITETIN E SHPËRNDARJES SË GAZIT NATYROR”, I NDRYSHUAR

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 80, të ligjit nr. 102/2015, “Për sektorin e gazit natyror”, i ndryshuar; nenit 53, pika 3, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 28.12.2022, mbasi shqyrtoi relacionin nr. 2116/2 prot., datë 21.12.2022, të drejtorive teknike të ERE-s, “Mbi një ndryshim në vendimin e Bordit të ERE-s nr. 187, datë 10.11.2017, ‘Për licencimin e shoqërisë ‘Albgaz’ sh.a. në aktivitetin e shpërndarjes së gazit natyror’, i ndryshuar.”,
konstatoi se: 

- Bordi i ERE-s, me vendimin nr. 14, datë 26.1.2022 ka vendosur:

1. Të miratojë ndryshimin e pikës 1, të vendimit të Bordit të ERE-s nr. 187, datë 10.11.2017, i ndryshuar si më poshtë: 
- “Të licencojë shoqërinë “Albgaz” sh.a. në veprimtarinë e shpërndarjes së gazit natyror, për një afat 30-vjeçar, me kushtin që brenda datës 21.12.2022, të depozitojë në ERE lejet dhe autorizimet mjedisore dhe certifikatën e sigurimit.” 
2. Shoqëria “Albgaz” sh.a. duhet të raportojë në ERE çdo tre muaj nga miratimi i këtij vendimi, mbi ecurinë e procesit në lidhje me plotësimin e kushteve të sipërcituara. 

3. Ky vendim i shtrin efektet duke filluar nga data 20.1.2022.

- ERE njoftoi shoqërinë “Albgaz” sh.a. për vendimin e sipërcituar nëpërmjet shkresës nr. 97/1 prot., datë 31.1.2022 dhe me shkresën e datës 97/2 prot., datë 4.4.2022, i kujtoi detyrimin për të raportuar në ERE mbi masat e marra nga ana e saj për të plotësuar kushtet e këtij vendimi.
- Në lidhje me kushtin që ka të bëjë me lejet dhe autorizimet mjedisore, me shkresën e protokolluar në ERE me nr. 130/2 prot., datë 21.2.2022, shoqëria ka depozituar VNM-në paraprake, datë 24.5.2021, për personin juridik “Albgaz” sh.a., për të zhvilluar projektin “Funksionimi i linjave të tubacioneve të gazit zona “Cakran (Drenovë)”, Ballsh, Ballsh, Fier dhe Ballsh-Usojë-Kash”, Bashkia Fier, Bashkia Mallakastër”.
- Me shkresën nr. 130/4 prot., datë 6.4.2022, ERE ka kërkuar nga Agjencia Kombëtare e Mjedisit (AKM) informacion se me çfarë leje/autorizim mjedisor duhet të pajiset një shoqëri për të ushtruar, ndër të tjera, aktivitetin e shpërndarjes së gazit natyror, ku ushtrimi i këtyre aktiviteteve kryhet me asetet përkatëse. Po ashtu, ERE ka kërkuar qëndrimin/interpretimin e AKM-së në lidhje me vlefshmërinë e vendimit për VNM paraprake, në të cilën përcaktohet se që ajo të jetë e vlefshme duhet të fillojë zbatimi në terren i projektit brenda dy vjetëve, ndërkohë që “Albgaz” sh.a. deklaron se instalimet e tubacioneve janë ato ekzistuese dhe në zbatim të nenit 3, pika 10, të ligjit nr. 10 448, datë 14.7.2011 “Për lejet e mjedisit”, i ndryshuar, ky instalim trajtohet si një instalim i ri, ndaj dhe kjo VNM është e vlefshme.
- Me shkresën e saj nr. 2798/1 prot., datë 22.4.2022, protokolluar në ERE me nr. 130/5 prot., datë 26.4.2022, AKM-ja ka sjellë në vëmendje se shoqëria “Albgaz” sh.a. është pajisur me VNM si më sipër dhe ka bërë dije se: nëse projekti, që i është nënshkruar procesit të VNM-së, nuk fillon zbatimin në terren brenda 2 vjetëve nga data e miratimit të deklaratës mjedisore apo te vendimit për VNM paraprake, atëherë këto dokumente konsiderohen të pavlefshme dhe procesi i VNM fillon nga e para. Po ashtu, AKM-ja informon se VNM-së nuk është leje/licencë përfundimtare për zhvillimin e një projekti, por është një akt që lëshohet nga AKM-ja, i cili vendos kushte në funksion të mbrojtjes së mjedisit. Ky vendim është i vlefshëm nëse ndërtimi i objektit është në përputhje të plotë me planet vendore të miratuara nga organet kompetente subjekti ka detyrim ligjor të zbatojë kushtet e vendimit për VNM paraprake, si dhe të marrë të gjitha lejet/licencat dhe miratimet përkatëse nga çdo institucion përkatës. 
- Për sa informuar nga AKM-ja, pavarësisht se nuk ka shteruar të gjitha kërkesat për sqarim të ERE-s, nuk rezulton që të ketë ndonjë qëndrim të ndryshëm sa i përket pajisjes së shoqërisë “Albgaz” sh.a. me VNM paraprake përkatëse në kuadër të ushtrimit të aktiviteteve të saj.

- Me emaili-n e protokolluar në ERE me nr. 1902/2 prot., datë 19.12.2022, shoqëria “Albgaz” sh.a. ka bërë me dije se sipas kushteve të vendosura në VNM-në paraprake për instalimet ekzistuese të linjave të tubacioneve aktive të transmetimit/shpërndarjes, nga ana e shoqërisë janë hartuar dhe dërguar pranë AKM-së raportet periodike të monitorimit, të cilat i ka vendosur dhe në dispozicion të ERE-s. Po ashtu, shoqëria shprehet se nga ana e AKM-së nuk ka pasur asnjë objeksion në lidhje me formën apo përmbajtjen e këtyre raportimeve, çka nënkupton pranimin në heshtje të tyre, siç parashikohet edhe në kushtet e VNM-së paraprake.

- Për gjithë sa më sipër, rezulton se shoqëria ka plotësuar kushtin e vendosur në pikën 1, të vendimit nr. 187, datë 10.11.2017, i ndryshuar, dhe pikën 1, të vendimit nr. 188, datë 10.11.2017, duke depozituar në ERE VNM paraprake përkatëse. Në çdo rrethanë, ky konstatim do të mbetet objekt rishikimi në rast se do të ketë një qëndrim të ndryshëm nga AKM-ja. 
- Në lidhje me kushtin që ka të bëjë me certifikatën e sigurimit, shoqëria ka bërë me dije se në pamundësi për të përmbushur këtë detyrim gjatë vitit aktual 2022, ka parashikuar një fond të posaçëm në buxhetin e vitit 2023, duke plotësuar në këtë mënyrë dhe kushtet përkatëse të vendimit nr. 187/2017 dhe nr. 188/2017. Në këto rrethana, shoqëria ka kërkuar mirëkuptimin e ERE-s për shtyrjen e afatit të plotësimit të plotësimit të këtij kushti deri më 20.12.2023.

- Në nenin 53, pika 3, të ligjit nr. 44.2015, “Kodi i Procedurave Administrative i Republikës së Shqipërisë”, parashikohet se: “Afati procedural i caktuar nga ligji ose aktet nënligjore mund të zgjatet vetëm nëse kjo parashikohet shprehimisht nga ligji ose akti nënligjor, ndërsa afati i caktuar nga organi publik mund të zgjatet me kërkesë të justifikuar të palës së interesuar, të paraqitur përpara mbarimit të afatit”.
- Sa më sipër, rezulton se ky kusht nuk është përmbushur ende nga shoqëria, por duke marrë në konsideratë argumentin e saj se fondi përkatës për marrjen e kësaj certifikate është parashikuar në buxhetin e vitit 2023 dhe duke marrë parasysh afatet që mund të nevojiten për konsolidimin final të buxhetit, vlerësohet që afati për plotësimin e këtij kushti nga ana e shoqërisë të zgjatet deri më 30.4.2023.

Për gjithë sa më sipër, Bordi i ERE-s 

VENDOSI:

1. Të ndryshojë pikën 1, të vendimit nr. 187, datë 10.11.2017, i ndryshuar, si më poshtë:

1. “Të licencojë shoqërinë ‘Albgaz’ sh.a. në veprimtarinë e shpërndarjes së gazit natyror, për një afat 30-vjeçar, me kushtin që brenda datës 30.4.2023, të depozitojë në ERE certifikatën e sigurimit.”
2. Ky vendim i shtrin efektet duke filluar nga data 21.12.2022.

3. Drejtoria e Gazit Natyror të njoftojë shoqërinë për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR 

Petrit Ahmeti

